《偈》
宋代·释持

休将碧落中秋节，来并曹溪无相月。冷淡无关玉兔光，虚明直透银蟾穴。

圆不圆，缺不缺，一道灵光无间歇。照人何处不分明，直下承当眼添屑。

本无生，亦无灭，只有休心最亲切。采石江头弄影时，谪仙到此空颠蹶。

作者简介：释持，俗姓卢，庆元府鄞县（今浙江宁波东南）人。初住馀姚法性，数年忽谢去。与陆游之父有交。后徙居雪窦、护圣二山，为南岳下十四世，象田卿禅师法嗣。事见《渭南文集》卷一四《持老语录序》，《嘉泰普灯录》卷一○、《五灯会元》卷一八有传。今录诗五首。